गोपाल कृष्ण शर्मा-लालसिंह झाला प्रदेश महासचिव के लिए प्रमोट; पूर्व विधायक दरांगी उपाध्यक्ष
जुलाई 2020 में जिला कांग्रेस कमेटियां भंग करने के बाद अब कांग्रेस ने तीन साल बाद जाकर फिर जिलाध्यक्षों की नियुक्तियां की है। उदयपुर शहर में फतहसिंह राठौड़ तो देहात में कचरूलाल चौधरी को अध्यक्ष बनाया है।
जुलाई 2020 में जिला कांग्रेस कमेटियां भंग करने के बाद अब कांग्रेस ने तीन साल बाद फिर जिलाध्यक्षों की नियुक्तियां की हैं। उदयपुर शहर में फतहसिंह राठौड़ तो देहात में कचरूलाल चौधरी को अध्यक्ष बनाया है। इसी प्रकार यहां जो निवर्तमान अध्यक्ष थे उनको प्रमोट कर प्रदेश में महासचिव बनाया था।
2020 में कांग्रेस में मानेसर प्रकरण के समय तत्कालीन प्रदेश प्रभारी अविनाश पांडे ने सभी जिला व ब्लॉक कमेटियां भंग करने का ऐलान किया था उसके बाद से कांग्रेस के उदयपुर में जिला संगठन निष्क्रिय से हो गए।
पीसीसी से आने वाले हर कार्यक्रम जरूर कराए गए लेकिन कांग्रेसजनों में जोश नहीं था क्योंकि सारे पद खाली हो गए थे। निवर्तमान अध्यक्ष ही पार्टी संभाल रहे थे लेकिन वे भी उत्साहित नहीं दिख रहे थे।
शर्मा व झाला प्रमोट किया
उदयपुर शहर के अध्यक्ष गोपाल कृष्ण शर्मा व देहात अध्यक्ष लालसिंह झाला को प्रमोट करते हुए पीसीसी में लिया गया है। दोनों को डोटासरा ने अपने साथ कार्यकारिणी में प्रदेश महासचिव की जिम्मेदारी देकर प्रमोट किया है।
शर्मा पूर्व केन्द्रीय मंत्री डा. गिरिजा व्यास के भाई हैं तो झाला उदयपुर के वरिष्ठ नेता हैं और देहात में उनका दबदबा है। उनको पिछले चुनाव में मावली से टिकट भी दिया था लेकिन स्थानीय उम्मीदवार की मांग को लेकर ऐन मौके पर उनकी जगह पुष्करलाल डांगी को टिकट दे दिया गया था।
उदयपुर से ये भी पीसीसी में
झाड़ोल के पूर्व विधायक हीरालाल दरांगी को प्रदेश उपाध्यक्ष बनाया। उदयपुर से विधानसभा का चुनाव लड़े दिनेश श्रीमाली को प्रदेश कार्यकारिणी में सचिव बनाया। इसी प्रकार वल्लभनगर विधानसभा से आने वाले भीमसिंह चुंडावत को भी सचिव की जिम्मेदारी दी गई है।
जानिए नए शहर अध्यक्ष फतहसिंह के बारे में 
शहर अध्यक्ष फतहसिंह राठौड़ पहले ब्लॉक अध्यक्ष रह चुके हैं। राठौड़ पूर्व सांसद रघुवीर सिंह मीणा के बेहद नजदीकी हैं। राठौड़ को वार्ड 51 से पार्षद चुनाव में टिकट दिया गया था लेकिन उनको भाजपा के डिप्टी मेयर पारस सिंघवी ने हराया था।
वैसे वे पहले एक बार पार्षद रह चुके हैं। राठौड़ बॉक्सिंग ट्रेनिंग सेंटर से जुड़े हुए हैं। अध्यक्ष बनने के बाद राठौड़ ने कहा कि संगठन में सबको साथ लेकर भाजपा का यहां से सफाया करना है।
देहात अध्यक्ष कचरूलाल जिला प्रमुख बनते-बनते रह गए
सराड़ा प्रधान रहे कचरूलाल जिला कांग्रेस कमेटी के सदस्य रहने के साथ-साथ सराड़ा विधानसभा व सलूंबर लोकसभा के उस समय चुनाव संयोजक भी रहे। तीन बार सराड़ा ब्लॉक कांग्रेस कमेटी के अध्यक्ष भी रहे।
जिला परिषद सदस्य रहते हुए वे 2005 में जिला परिषद में नेता प्रतिपक्ष भी रहे। वर्ष 2010 में जिला प्रमुख के लिए चौधरी व केवलचंद लबाना को बराबर वोट मिले थे तब पर्ची से फैसला किया गया जिसमें लबाना जीते थे। ये विधानसभा स्पीकर सीपी जोशी के करीबी हैं। अध्यक्ष बनने के बाद चौधरी का कहना है कि कांग्रेस में ताकत भरते हुए विधानसभा चुनाव जिताना ही उनका उद्देश्य है।